Woede oor wysigings aan wetgewing oor geboortesertifikateArgieffoto Menseregte- en kinderregteorganisasies sê pleks daarvan dat die regering wetgewing oor geboorteregistrasies en identiteit hersien sodat dit aan internasionale norme voldoen, verlaag hy sy standaarde nou selfs verder. Dít nadat die departement van binnelandse sake gevra het vir kommentaar oor voorgestelde wysigings aan die Wet op Geboorte- en Sterfteregistrasies wat sal beteken dat die regering die uitreik van geboortesertifikate aan buitelandse kinders gaan staak. Die voorstel het reeds groot woede veroorsaak. In ŉ gesamentlike verklaring sê die Sentrum vir Kinderreg, Regslui vir Menseregte, die Scalabrini-sentrum van Kaapstad en die Universiteit van Kaapstad se regskliniek vir vlugtelinge elke kind het die reg op ŉ geboortesertifikaat. Dit is dus die verantwoordelikheid van die land waar die kind gebore word om so ŉ sertifikaat uit te reik – ongeag of burgerskap toegeken word of nie. Die organisasies sê die voorstel is ŉ skending van ŉ kind se reg op ŉ naam en nasionaliteit en kom neer op onbillike diskriminasie. Ingevolge die voorgestelde wysiging sal kinders ŉ sogenaamde bevestiging van geboorte by hulle eie ambassades moet indien om ŉ geboortesertifikaat by hulle land van herkoms te kry. Die organisasies sê dit is veral problematies vir vlugteling- en asielsoekerkinders omdat hulle juis nie hulle eie ambassades kan nader nie – dit sou hulle beskerming in Suid-Afrika in die gedrang bring. Die voorgestelde wysigings gaan veral ook probleme skep vir wees- of ander kinders wat nie hulle nasionaliteite kan bewys nie omdat hulle ouers afwesig is, sowel as staatlose kinders. Die voorgestelde wysiging kom te midde van kritiek van verskeie internasionale organisasies oor Suid-Afrika se skending van internasionale reg oor ŉ kind se reg op geboorteregistrasie en ŉ wettige identiteit. Die organisasies sê veral die VN-konvensie oor die Regte van die Kind het voorgestel dat Suid-Afrika sy wetgewing hersien en aanpas om ten volle aan die konvensie te voldoen. Pleks daarvan beoog die departement nou om geboorteregistrasie vir buitelandse kinders heeltemal te skrap. Hulle sê sonder ŉ geboortesertifikaat gaan enorme hindernisse kinders – wat toegang probeer verkry tot basiese dienste en menseregte soos onderrig, gesondheid en maatskaplike dienste – in die gesig staar. ŉ Geboortesertifikaat laat ook staatlose kinders toe om aansoek te doen om die beskerming wat burgerskap hulle gee. Volgens hulle vereis die Grondwet dat die beste belange van kinders vooropgestel moet word. Suid-Afrikaanse howe het ook al verskeie kere bevind dit is in die beste belang van ŉ kind om ŉ geboortesertifikaat en die reg op ŉ nasionaliteit te kry. Die departement moet nog op skriftelike navrae reageer.